ORDE do 28 de xaneiro de 1999 pola que se establecen bolsas de prácticas para estudiantes que realizan ensinanzas de formación agraria.
CONSELLERÍA DE AGRICULTURA, GANDERÍA E POLÍTICA AGROALIMENTARIA — III. OUTRAS DISPOSICIÓNS — 04/02/1999

A Consellería de Agricultura, Gandería e Política Agroalimentaria, no uso das súas competencias convoca bolsas para a realización de prácticas nas explotacións dos seus centros de capacitación agraria, ó remata-lo curso 1998-1999, por unha contía de 5.100.000 ptas., a través da Dirección Xeral de Desenvolvemento Rural, con cargo ós orzamentos desta. O fin destas bolsas será que os estudiantes en especialidades agrarias adquiran maiores coñecementos prácticos nas materias propias dos seus estudios, que lles permitan unha mellor e máis fácil incorporación ó campo profesional, polo tanto, convén establecer unha liña de axudas económicas en forma de bolsas. Estas prácticas serán realizadas de forma prioritaria en centros que respondan á especialidade cursada.
Polo exposto, en virtude das atribucións que teño conferidas pola Lei 1/1983, do 22 de febreiro, reguladora da Xunta e do seu presidente, e os artigos 1 e 3 do Decreto 25/1998, do 22 de xaneiro,
DISPOÑO:
Artigo 1º.-Obxecto.
Estas bolsas teñen por obxectivo paliarlles, na medida do posible, ós alumnos que realizan estudios de formación agraria, os gastos ocasionados polo desprazamento e manutención durante as xornadas correspondentes á realización das prácticas nas explotacións.
Artigo 2º.-Finalidade.
Realización de traballos prácticos supervisados na explotación agraria para amplia-los seus coñecementos e mellora-lo seu adestramento en materias propias dos seus estudios.
Artigo 3º.-Beneficiarios.
As bolsas reguladas por esta orde, poderán ser solicitadas por alumnos que durante o curso 1998-1999 estean cursando programas de garantía social, ensinanzas profesionais de grao medio na rama agraria nas especialidades de: traballos forestais e conservación do medio natural, explotacións agrarias intensivas, explotacións agrarias extensivas e xardinería, nos centros de capacitación agraria da Consellería de Agricultura, Gandería e Política Agroalimentaria.
Artigo 4º.-Carácter das bolsas.
As bolsas terán carácter de prácticas á formación recibida, e non implican relación laboral nin administrativa entre os beneficiarios e a Consellería de Agricultura, Gandería e Política Agroalimentaria, aínda que si a necesaria dependencia administrativa en relación co horario, normas de réxime interno e disciplinas da unidade administrativa onde se realicen as prácticas.
As bolsas tampouco darán lugar á súa inclusión na Seguridade Social, nembargantes subscribiráselles
unha póliza colectiva de seguro de accidentes durante o período de prácticas, que cubrirá os accidentes de traballo e responsabilidade civil correspondente.
Artigo 5º.-Tipo de bolsas.
Convócanse 2 tipos de bolsas, en función das horas de prácticas e nº de xornadas nas que estas se realizan.
Tipo A: 26 bolsas, para a realización de 300 horas de prácticas cada unha, durante 40 xornadas mínimas, nos meses de maio e novembro, para alumnos que conclúan os seus estudios no curso 1998/1999.
Tipo B: 27 bolsas, para a realización de 150 horas de prácticas cada unha, durante 20 xornadas mínimas, nos meses de xuño, xullo, agosto e setembro, para alumnos que remataron o primeiro curso.
As bolsas poden ser reconvertidas nun ou noutro tipo, en función das solicitudes e sempre que non se modifique o montante global orzamentado.
Non obstante o anterior, se a contía total das solicitudes superase o crédito dispoñible, queda autorizada a Dirección Xeral de Desenvolvemento Rural para reaxusta-lo número de xornadas solicitadas, de forma que a súa contía non exceda o crédito disponible. Neste caso comunicaráselles ós interesados/as a modificación efectuada.
Artigo 6º.-Requisitos e contía das axudas.
Serán requisitos indispensables para solicitar estas axudas:
-Que os alumnos solicitantes estean matriculados de 1º ou 2º curso da especialidade correspondente ás prácticas que solicita, nalgún dos centros de capacitación agraria da Consellería de Agricultura, Gandería e Política Agroalimentaria.
-Que os alumnos solicitantes presenten un certificado do expediente académico correspondente á última avaliación do curso que están a realizar.
-Que os alumnos presenten certificación de prácticas voluntarias realizadas no centro de capacitación agraria onde estean matriculados ó longo do curso 1998-1999.
-Que as solicitudes sexan informadas polo director do centro onde se presentan.
A contía das axudas establécese en función do número de horas prácticas.
Axudas tipo A: 136.000 ptas. para a realización de 300 horas de prácticas, durante 40 xornadas mínimas.
Axudas tipo B: 68.000 ptas. para a realización de 150 horas de prácticas, durante 20 xornadas mínimas.
Artigo 7º.-Oferta de prazas.
Os centros de capacitación agraria que se relacionan, ofertan as seguintes prazas para a realización de prácticas, en función do número de estudiantes que poidan acoller para darlle-lo adecuado tratamento formativo.
As prazas poderán transferirse dun centro a outro no caso de necesidade.
Centro de
capacitación
Especialidades
Nº prazas
tipo A
Nº prazas
tipo B
Guísamo (A Coruña)
Explotacións intensivas
6
9
Sergude (A Coruña)
Explotacións extensivas
Traballos forestais
4
4
Becerreá (Lugo)
Traballos forestais
4
4
Monforte de Lemos
(Lugo)
Explotacións extensivas
5
4
Pedro Murias (Lugo)
Explotacións extensivas
0
4
Lourizán (Pontevedra)
Traballos forestais
3
6
Total
22
31
Artigo 8º.-Formalización de solicitudes.
As solicitudes irán dirixidas ó conselleiro de Agricultura, Gandería e Poltícia Agroalimentaria e poderán ser presentadas polos interesados nos centros onde estean matriculados ou ben no rexistro xeral da Consellería de Agricultura, Gandería e Política Agroalimentaria, nas súas delegacions provinciais ou da forma prevista no artigo 38.4º da Lei 30/1992, do 26 de novembro, do réxime xurídico das administracións públicas e do procedemento administrativo común, segundo o modelo do anexo I.
O prazo de presentación de solicitudes será de 30 días hábiles, desde a publicación da presente orde no Diario Oficial de Galicia.
Artigo 9º.-Documentación.
As solicitudes presentaranse segundo o modelo anexo que se xunta, coa seguinte documentación:
-Tipo de bolsa á que aspira.
-Fotocopia do DNI do interesado.
-Declaración do interesado, na que faga constar que cumpre cos requisitos sinalados no artigo 6º da convocatoria.
-Certificación das cualificacións da última avaliación no curso matriculado.
Os directores de centros que teñan ofertadas prazas para a realización de prácticas, presentarán perante a Subdirección Xeral de Extensión e Capacitación Agraria un expediente coa relación detallada de tódalas solicitudes presentadas para a realización de prácticas neste, acompañada das solicitudes e resto da documentación esixida nesta convocatoria, de cada un dos solicitantes.
Artigo 10º
1. Selección.
O estudio e proposta de aprobación de solicitudes será realizada por unha comisión de valoración presidida polo subdirector xeral de Extensión e Capacitación Agraria, e na que se integrarán como secretario e vocais:
-O xefe do Servicio de Capacitación Agraria.
-Dous directores de centros, onde se imparten ensinanzas de capacitación agraria, propostos polo director xeral de Desenvolvemento Rural.
-O xefe de sección de Capacitación Agraria que actuará como secretario.
2. A selección realizarase de acordo coa puntuación obtida, unha vez aplicados os baremos que se indican en cada punto:
a) Por expediente académico correspondente á última avaliación realizada (media da avaliación).
Sobresaliente con matrícula de honor: 5 puntos.
Sobresaliente: 3 puntos.
Notable: 2 puntos.
b) Por traballos de prácticas realizados de forma voluntaria durante o curso 1998-1999 en centros de capacitación agraria e non remunerados economicamente:
Por cada xornada de traballo en prácticas: 1 punto.
c) Por curso terminado:
1º curso: 5 puntos.
2º curso: 10 puntos.
Artigo 11º.-Adxudicación e pagamento.
A comisión de valoración, vistas as solicitudes presentadas e o crédito dispoñible, fará chega-la correspondente proposta de adxudicación e listado de suplentes ó conselleiro de Agricultura, Gandería e Política Agroalimentaria.
1. As bolsas serán adxudicadas polo director xeral de Desenvolvemento Rural, por proposta da comisión de valoración.
2. A Dirección Xeral de Desenvolvemento Rural comunicaralles ós centros a concesión ou denegación das axudas e, se é o caso, a modificación da contía solicitada, segundo establece o artigo 5º.
3. O pagamento farase nunha única entrega, unha vez recibido o informe do xefe da unidade correspondente, sobre o bo desenvolvemento das prácticas.
4. No caso de que o bolseiro deixe de levar a cabo a asistencia á unidade onde realice as prácticas, deixará de percibi-la cantidade correspondente.
En todo caso ó remata-lo período de prácticas o director/a do centro certificará perante a Dirección Xeral de Desenvolvemento Rural a total realización desta actividade.
Artigo 12º
O importe destas bolsas sufragarase con cargo á aplicación orzamentaria 09.02.322S.480.0, de axudas para bolsas de prácticas, dos orzamentos xerais da Comunidade Autónoma de Galicia para 1999, por un importe de 5.100.000 ptas.
Cada centro cubrirá unha póliza colectiva de seguro de accidentes e responsabilidade civil para os alumnos que nel realicen prácticas.
A concesión das subvencións estará condicionada á aprobación definitiva dos novos orzamentos, de conformidade coa Orde do 2 de xuño de 1986, de tramitación anticipada de expedientes de gastos.
Disposición derradeira
Facúltase o director xeral de Desenvolvemento Rural para dicta-las resolucións necesarias para o mellor cumprimento da presente orde, que entrará en vigor ó día siguiente ó da súa publicación no Diario Oficial de Galicia.
Santiago de Compostela, 28 de xaneiro de 1999.
Cástor Gago Álvarez
Conselleiro de Agricultura, Gandería
e Política Agroalimentaria